# Minnisblað 2 um OP#4 – útgáfa B

**Orkupakki #4 (OP#4)** varfyrst formlega gefinn út 5. júní 2019. Hann inniheldur 4 reglugerðir og 4 tilskipanir. Minnisblað 1 er um rafmagnstilskipunina 2019/944, og minnisblað 2 er um ACER-reglugerðina 2019/942, og vísa greinarnúmer hér til hennar. Þessi tilskipun og reglugerð spanna megnið af innihaldi OP#4. Reglugerðin færir ný viðfangsefni til ACER – Orkustofnunar ESB og veitir henni henni aukin völd til ákvarðanatöku, sem er lagalega bindandi fyrir aðildarríkin, sem samþykkt hafa OP#4. Orkustofnunin á að tryggja frjálst flæði orku yfir landamæri á Innri orkumarkaðinum. ACER (Agency for the Cooperation of Energy Regulators) var stofnuð með ESB-löggjöf OP#3 árið 2011 og hefur aðalskrifstofu í Ljubljana í Slóveníu.

1. **ACER hefur fengið „ný mikilvæg viðfangsefni“:** 
   1. Þau eru á sviði flutnings og viðskipta með raforku og jarðgas á milli landa, sbr formála #2019/942, atriði 2.
   2. „Hlutverk ACER varðandi eftirlit og framlag til innleiðingar á kerfisskilmálum og reglum hefur vaxið“, og þetta eftirlit er „lykilstarfsemi“ hjá ACER (formálinn, atriði 19).
   3. Ennfremur er lagt til (formáli, atriði 20) að láta ACER setja fram skilyrði og aðferðarfræði fyrir kerfisskilmála og reglur til að „straumlínulaga“ ákvörðunarferli um þá.
   4. Lýst er áhyggjum yfir, „að einstök aðildarlönd eða svæði eru einangruð eða ekki nægilega vel tengd“ við evrópska orkuflutningskerfið, og í þessu sambandi eru nefnd eyríki og lönd í jaðri ESB (formáli, atriði 6). Þar gæti verið átt við við Ísland og Kýpur.
2. **Skylda til að veita ACER upplýsingar:** 
   1. ACER getur með samþykkt í hverju tilviki krafizt upplýsinga frá mörgum aðilum. Landsreglararnir (National Energy Authorities), Samband kerfisstjóra (ENTSO) fyrir rafmagn og gas, Svæðismiðstöðvarnar (RCC-Regional Coordination Centres), Dreifiveitumiðstöðin (DSO), kerfisstjórarnir, t.d. Landsnet, og samþykktar orkukauphallir skulu öll veita ACER þær upplýsingar, sem hún krefst vegna sinna verkefna (gr. 3.2).
   2. Auk þess hefur ACER almenna heimild til að krefjast upplýsinga frá RCC (gr. 7.2.b) og frá samþykktum orkukauphöllum (gr. 8.c).

1. **Aðferðarfræði fyrir kerfisskilmála (netmála) og reglusetningar:**
   1. ACER á ekki einvörðungu að vakta orkuflæðið, heldur að semja aðferðarfræðina við samningu netmála og netreglna og að staðfesta hana. Þarna er um að ræða nákvæmar rekstrarreglur fyrir rekstur og tengingu við flutningskerfið, sem stýra orkuflæðinu.
   2. Þegar landsreglarar á ákveðnu orkusvæði, t.d. í norðanverðri Evrópu, koma sér saman um slíkar reglur fyrir millilandatengingarnar, verða þeir að leggja þær fyrir ACER (gr. 5.3).
   3. Ef samkomulag hefur náðst á milli landsreglara, sem mun hafa umtalsverða þýðingu fyrir Innri markaðinn eða fyrir afhendingaröryggi raforku utan svæðisins, hefur ACER leyfi til breytinga eða höfnunar.
   4. Nái landsreglarar ekki að ljúka samningi, hefur ACER úrskurðarvald (gr. 5.4).
2. **Notkun trektartekna:** 
   1. Það er ACER, sem ákveður aðferðarfræðina um leyfilega ráðstöfun „trektartekna“ af millilandatengingum (gr. 4.4, sbr rafmagnstilskipun 2019/944, gr. 19 (4)). Trektartekjur eru viðbótar tekjur af flutningum á milli svæða (landa) vegna mismunandi raforkuverðlags í sitt hvorum enda. Eigandi flutningsbúnaðarins hefur hingað til fleytt rjómann af þessum mismuni, en í OP#3 og í enn meiri mæli í OP#4 eru eigendum flutningsbúnaðarins settar strangar skorður um ráðstöfun þess konar tekna. Aðalreglan er sú, að þær skuli nota til að bæta millilandatengingar og halda þeim við.
   2. ACER getur veitt undanþágu frá þessari meginreglu (gr. 10), ef ósk um hana er vel rökstudd.
3. **ACER úrskurðar í deilumálum og tekur stjórnina** **af landsreglurum, ef þurfa þykir:**
   1. Miðlægur þáttur í valdheimildum og valdbeitingu ACER er að úrskurða í málefnum um millilandaviðskipti með orku eða um mannvirki fyrir orkuflutninga á milli landa, þar sem landsreglarar a.m.k. tveggja landa eiga í hlut (gr. 6.10).
   2. Hafi ekki náðst samkomulag á milli landsreglaranna að 6 mánuðum liðnum, fer ágreiningurinn til ACER, sem tekur ákvörðun um alla skilmála nýrrar millilandatengingar eða rekstur, ef tenging er komin í gagnið.
   3. ACER getur sagt landsreglurum fyrir verkum, ef þeir fara ekki eftir tilkynningum hennar til samtaka kerfisstjóra (ENTSO-e), til miðstöðvar dreifiveitnanna (EU DSO) eða svæðisbundnu sæmræmingarmiðstöðvanna, RCC (gr. 4.7). Þegar ACER gefur út rökstutt álit um, að fyrir hendi sé reglubrot, þá skulu landsreglararnir fara í saumana á málinu og ákveða mótaðgerðir. Landsreglararnir hafa 4 mánuði til þessara aðgerða. Að öðrum kosti kveður ACER upp úrskurð.
   4. ACER á að skapa samstarfsgrundvöll fyrir landsreglarana til samstarfs um „skilvirka ákvarðanatöku um málefni millilandatenginga“ (gr.6.4). Telji ACER nauðsynlegt að setja bindandi reglur um þetta samstarf, á hún að beina ráðleggingu um slíkt til Framkvæmdastjórnarinnar.
4. **Orkusambandi ESB skipt í svæði:**
   1. ACER á að skipta orkusambandinu upp í stjórnsvæði nokkurra samræmingarmiðstöðva (Regional Coordination Centres) (gr. 7.2, sem vísar til rafmagnstilskipunar 2019/744) til að herða enn tökin á stjórnun og eftirliti með rafmagnsmálum aðildarlandanna með ACER á toppi þessa pýramída. ENTSO-e á að koma með tillögu að svæðamörkum.
5. **Afhendingaröryggi raforku og áhættugreiningar:**
   1. ACER gegnir lykilhlutverki við mat á orkuöryggi og undirbúning vegna áhættu. Stofnunin rýnir, hafnar/samþykkir og getur breytt aðferðarfræði einstakra kerfisstjóra og útreikningum þeirra við mat á orkuaðgengi í ESB (European resource adequacy assessment). ACER skilgreinir líka tæknilýsingar verkefna, sem miða að aukinni orkuflutningsgetu á milli landa (gr. með vísun til 2019/944). Nú hefur Landsnet þetta viðfangsefni með höndum á Íslandi.
   2. ACER á að gegna sams konar hlutverki við að benda á hættur á svæðisbundnu straumleysi, afl- eða orkuskorti, einnig til skamms tíma og hættur á árstíðabundnum afhendingartruflunum, eins og einkennandi eru á Íslandi (gr. 9.3 með vísun til reglugerðar um áhættugreiningar í raforkugeiranum). Aðferðarfræði ESB er miðuð við að tryggja nægt afl á hverjum tíma, en á Íslandi þarf að tryggja orku að vori (vatn í miðlunarlónum).
6. **Innviðaverkefni og fjárfestingar:**
   1. Í ACER-reglugerð #2019/942, gr. 11, er ACER falið þungavigtarhlutverk í þróun nýrra innviða fyrir rafmagn og jarðgas um þvera og endilanga Evrópu, og ACER getur í auknum mæli tekið bindandi ákvarðanir fyrir aðildarríkin. ACER skal ásamt samtökum kerfisstjóra, ENTSO, vakta framvindu verkefna nýrra innviða, sem auka eiga orkuflutningsgetu.
   2. ACER á einnig að hafa með höndum eftirlit með áætlunum ESB um þróun orkuflutningskerfisins. Þar er bæði um að ræða 10 ára kerfisþróunaráætlun (TYNDOP) og áætlun um forgangsverkefni (projects of common interest, PCI). Ef ACER telur framvindu ESB-áætlananna vera ábótavant eða of hæga í einstökum löndum, þá á ACER að beina því til kerfisstjóranna og landsreglaranna, að viðkomandi verkefnisstjórnir komi verkefnunum aftur í rétt horf í samræmi við kerfisþróunaráætlun ESB (gr. 11 (b)).
   3. Í gr. 11 (c) og (d) er ennfremur vísað í Innviðareglugerðina #347/2013, sem skyldar ACER og veitir henni rétt til náins eftirlits með verkefnum og tímasettum áföngum þeirra ásamt því að leggja inn hvata til framkvæmda á sviði millilandatenginga.
   4. Strax og verkefni er talið „nægilega þroskað“, skulu bakhjarlar þess senda til landsreglara allra landa, sem verkefnið snertir beint, kostnaðarskiptingu á milli viðkomandi landa. Nái landsreglararnir ekki samkomulagi innan 6 mánaða, fer málið til ACER. Orkustofnunin skal þá taka ákvörðun um kostnaðarskiptingu á milli landanna og um það, hvernig fjárfestingarkostnaðurinn á að endurspeglast í gjaldskrám flutningskerfa á landi (#347/2013, gr. 12.6).
7. **Eftirlit með kaupum og sölu á orku:**
   1. ACER á að hafa sérstakt eftirlit með heildsölumarkaði raforku (gr.12). Stofnunin á að vakta markaðinn og senda Framkvæmdastjórninni ráðleggingar.
   2. ACER á einnig að samræma rannsóknir á brotalömum, ef stofnunin telur, að reglur hafi verið og/eða séu brotnar. ACER getur krafizt afhendingar gagna og getur, með einstaka undantekningum, falið landsreglurum landanna að hefja rannsókn (gr. 12 (c), sbr gr. 16 (4) í tilskipun 1227/2011 um heiðarleika og innherjaupplýsingar á heildsölumarkaði fyrir orku).
   3. Að auki á ACER ásamt Framkvæmdastjórninni, aðildarlöndunum og landsreglurunum að hafa eftirlit með bæði heildsölumarkaði og smásölumarkaði fyrir rafmagn og jarðgas (gr. 15). ACER á sérstaklega að fylgjast með verðinu til notenda, einnig stórnotenda, vera á verði gagnvart viðskiptahindrunum yfir landamæri, hindrunum í vegi nýrra markaðsþátttakenda með reglusetningum, og gagnvart ríkisafskiptum af orkuverðum.
8. **Nýjar ACER-skrifstofur í aðildarlöndunum:**
   1. ACER hefur 2 stjórnir. Er önnur skipuð af landsreglurunum (Board of Regulators, gr. 22). Hin er hefðbundin rekstrarstjórn með 9 stjórnarmönnum (gr. 18) útnefndum af ESB. Í báðum stjórnunum eru teknar ákvarðanir með auknum meirihluta (2/3), eins og upphaflega var tilgreint í OP#3.
   2. ACER-forstjórinn fær aukin völd með reglugerð #2019/942 (gr. 24). Til að sinna viðfangsefnum ACER á „góðan og skilvirkan“ hátt, getur forstjórinn ákveðið að staðsetja einn eða fleiri embættismenn í ESB/EES-landi (gr. 24.1 (k)). Áður en forstjórinn tekur þetta skref, á hann að óska eftir afstöðu yfirvalda í viðkomandi landi. Framkvæmdastjórn ESB og rekstrarstjórn ACER verða að samþykkja þessa aðgerð, en samþykki frá viðkomandi landi er ekki áskilið. Þetta veitir ACER möguleika á mjög nánu eftirliti með orkumálum viðkomandi lands.